
   Σεούλ, 22-2-2007





             Α.Π.:  7700 / 79
                    


             Προς: Υπουργείο Εξωτερικών 





             - Γραφείο κ. Β' Γεν.Δ/ντή 







   -Δ/νση Β5 





    Κοιν: α) ΥΠΕΞ

- Γραφείο Υφυπουργού κ. Ευρ. Στυλιανίδη 


- Γραφείο Γ.Γ. ΔΟΣ και ΑΣ 

κ. Θ. Σκυλακάκη 






               -Δ/νση Α10 







     - Δ/νση Β1







     -Δ/νση Β8 

β)Ε.Ο.Ε.Ε. (ΟΠΕ) 
γ) ΠΣΕ 

δ) ΣΕΒΕ 

ε) Κεντρική Ένωση Επιμ.  Ελλάδας 

στ)ΣΕΒ
ζ) ΕΛΚΕ 

η) Πρεσβεία στη Σεούλ 
-Υπόψη κ. Πρέσβη

Θέμα: Η κρίση στην Ομοσπονδία Βιομηχανιών Ν. Κορέας υποδηλώνει γενικώτερο εκφυλισμό αξιών. 

   Ο ημερήσιος τύπος σχολίασε με πολύ μελανά χρώματα την κατάσταση που επικρατεί τα τελευταία έτη, σε έναν από τους πάλαι ποτέ κραταιούς φορείς οικονομικών συμφερόντων της Ν. Κορέας : Την Ομοσπονδία των Κορεατικών Βιομηχανιών (Federation of Korean Industries, FKI).

   Σύμφωνα με πληροφορίες που αλιεύσαμε από εδώ δημοσιεύματα, αποφασίσθηκε όπως ανανεωθεί για τρίτη φορά η θητεία του κ. Kang Shin-ho, ογδοντάχρονου ιδιοκτήτη της φαρμακευτικής εταιρείας Dong-A Pharmaceutical. Η εταιρεία αυτή, κατά τα ανωτέρω δημοσιεύματα, “θεωρείται μεσαίου μεγέθους” και αντιμετωπίζει προβλήματα από τη διαμάχη του ιδιοκτήτη της με το γυιό του. 

   Το ενδεχόμενο αποδοχής του αξιώματος του προέδρου της FKI από τον κ. Kang Shin-ho, είχε ως αποτέλεσμα την άμεση παραίτηση από το αξίωμα του αντιπροέδρου της ίδιας Ομοσπονδίας κ. Kim Joon-Ky, νεώτερου σε ηλικία και προέδρου του Dongbu Group, εταιρείας που απολαμβάνει κύρους για τις επιχειρηματικές της επιδόσεις. 

   Η ενέργεια του κ. Kim Joon-Ky θεωρείται πρωτοφανής στα χρονικά της πεντηκονταετούς ιστορίας της FKI και αποτελεί έκφραση διαμαρτυρίας για τα τεκταινόμενα, τα τελευταία έτη, στον προαναφερόμενο οικονομικό φορέα. Ο ίδιος είχε ζητήσει προ καιρού την ενδυνάμωση τον ρόλου της FKI στην οικονομική ζωή της Ν. Κορέας με ριζική εσωτερική αναδιάρθρωση.

   Η ενδεχόμενη ανάδειξη για τρίτη φορά, ως Προέδρου της FKI, του ογδοντάχρονου κ. Kang Shin-Ho σχολιάζεται ως προϊόν συναλλαγής μεταξύ των ιδιοκτητών-προέδρων των κυριωτέρων ομίλων-εταιρειών της Ν. Κορέας (Chaebol) που στηρίζουν και προβάλλουν διεθνώς τα οικονομικά επιτεύγματα της χώρας τους. Ακόμα όμως και αν μετά τις αντιδράσεις, προκριθεί άλλο πρόσωπο, το πρόβλημα κρίσεως στους κόλπους της FKI υφίσταται. 

   Επειδή εκτός από τη συμβολή τους στην άνθιση της οικονομίας της Ν. Κορέας τα Chabol έχουν, δυστυχώς, συνεισφέρει και στην εξάπλωση των σκανδάλων και της διαφθοράς, επισύρουν σε μεγάλο βαθμό τον δριμύτατο κοινωνικό σχολιασμό. Για το λόγο αυτό, οι πρόεδροι ιδιοκτήτες τους αποφεύγουν να “εκτείθενταί”, αναλαμβάνοντας αξιώματα στην FKI, φοβούμενοι ότι κάτι τέτοιο δεν θα ευνοούσε την προσωπική τους εικόνα και εκείνη της εταιρείας τους.

   Με αυτό τον τρόπο, όπως σχολιάζουν τα δημοσιεύματα του τοπικού τύπου, στο τιμόνι της FKI εμφανίζονται άτομα με προσωπικότητα μεσαίου διαμετρήματος, τα οποία εν τούτοις καλούνται να εκπροσωπήσουν τους επιχειρηματικούς κύκλους της Ν. Κορέας διεθνώς. Μοιραία συγκρίνεται η παρούσα περίοδος με εκείνη της δεκαετίας του 70 και 80, όπου ως πρόεδροι της FKI διετέλεσαν τεράστιες προσωπικότητες όπως οι Lee Byung-Chul της Samsung και Chung Ju-young της Hyundai.

   Όλα αυτά συμβαίνουν, ενώ μόλις προ ολίγων ημερών ο πρόεδρος του κολοσσού Hyundai Automotive Group κ. Chung Mong-Koo καταδικάσθηκε σε φυλάκιση 3 ετών για κατάχρηση ποσού 90εκ. won (96εκ.$) που ανήκε στο κεφάλαιο της εταιρείας και ως υπαίτιος απωλειών ύψους 210εκ won (224εκ.$) για καταδολίευση καταπίστευσης.

   Αν και τα chaebol εξακολουθούν να αποτελούν την ατμομηχανή του συρμού της Κορεάτικης οικονομίας, εν τούτοις η κρίση του 1998 έχει συμπιέσει αισθητά το δυναμισμό τους. Η περιγραφόμενη κατάσταση με την  FKI, προπύργιο των μεγαλύτερων βιομηχανικών μονάδων της Κορέας, καταδεικνύει συρρίκνωση αξιών και μία κρίση, που όλοι εύχονται, να μην επιφέρει κραδασμούς.  

Ο Προϊστάμενος 

     Στέφανος Ι. Βουδούρης  
Σύμβουλος Α' ΟΕ

